
Általános orvosi diplomámat a Semmelweis Egyetemen szereztem 1972-ben. 1986-tól a biológiai tudomány doktora, 1995-től a Semmelweis Egyetem habilitált egyetemi tanára, majd 2008-tól kutató professzora, 2004 óta az MTA levelező, 2010 óta az MTA rendes tagja vagyok. Kutatói pályámat a Semmelweis Egyetem Élettani Intézetében kezdtem, majd1972 óta az Országos Vérellátó Szolgálatnál dolgozom. Hosszabb tanulmányutat töltöttem 1976-77, 1990-92 és 2000-2001 között az Amerikai Egyesült Államokban, illetve 1982-83 között Kanadában. A Magyar Biokémiai Egyesület elnökségének, valamint több nemzetközi tudományos társaság elnökségének vagyok tagja. Tizenöt évig vezettem az MTA Membránbiológiai Kutatócsoportját, 1995-ben és 2000-ben Howard Hughes Medical Institute támogatást, 1996-ban Tankó Béla díjat, 1997-ben Széchenyi professzori ösztöndíjat, 2000-ben Fulbright ösztöndíjat, 2003-ban Akadémiai Díjat, 2006-ban Gábor Dénes díjat, 2010-ben Ipolyi Arnold díjat nyertem el. Számos nemzetközi folyóirat szerkesztőbizottságának vagyok tagja. 
Fő kutatási területem a biológiai membránok szerkezete és működése, a szervezet védelmében fontos szerepet játszó ún. ABC transzporterek vizsgálata. Munkatársaimmal új molekuláris biológiai és biokémiai módszereket fejlesztettünk ki a rákos daganatok gyógyszer-rezisztenciájában szerepet játszó ABC fehérjék szerkezetének és működésének vizsgálatára. Nemzetközi szabadalmakkal védett diagnosztikai módszereket dolgoztunk ki e fehérjék laboratóriumi felismerésére, valamint olyan új molekulákat fejlesztettünk, amelyekkel a daganatok gyógyszer-rezisztenciája a klinikumban is meggátolhatóvá válik. 
Az elmúlt években elsősorban az emberi őssejtek membránfehérjéivel, az őssejtek gyógyító felhasználásának kutatásával foglalkozom. Munkatársaimmal Magyarországon elsőként hoztunk létre a humán embrionális őssejtek és az indukált pluripotens őssejtek tenyésztésével és sejtbiológiai vizsgálatával foglalkozó laboratóriumot, így lehetővé vált az emberi ABC transzporterek és azok genetikai szabályozásának korai őssejtekben, és azok differenciálódó formáiban történő követése. Új módszereket dolgoztunk ki az őssejtek nem-vírusos, stabil genetikai módosítására, valamint a szöveti differenciálódás nem-invazív követésére. 1998 óta magyar delegált vagyok az Európai Gyógyszerügynökség Fejlett Terápiás Bizottságában, ahol aktívan részt veszek az új készítmények véleményezésében és ellenőrzésében.
Kutató munkám során több, mint kétszáz, nemzetközi folyóiratban megjelent önálló közleménynek voltam szerzője, munkáimra a hivatkozások száma több, mint 10.500. Jelentős nemzetközi kongresszuson szerepeltem meghívott előadóként, folyamatosan tartok előadásokat a Semmelweis Egyetemen és az ELTE-n, 15 végzett Ph.D. hallgatónak voltam témavezetője. Rendszeresen jelennek meg a tudománypolitikával, elsősorban az őssejtek biológiájával és orvosi felhasználásával kapcsolatos közleményeim a media legkülönbözőbb területein, napi-, és hetilapokban, ill. gyakran veszek részt különböző rádiós és televíziós műsorokban. 





